b'\n_START_ARTICLE_\nRelief vulcanic\n_START_SECTION_\nStructura aparatului vulcanic\n_START_PARAGRAPH_\nMaterialele expulzate prin erup\xc8\x9bii se depun \xc3\xaen jurul punctului de emisie, constituind un aparat vulcanic, alc\xc4\x83tuit din co\xc8\x99, crater \xc8\x99i con. _NEWLINE_Co\xc8\x99ul reprezint\xc4\x83 hornul sau orificiul de evacuare a materialelor expulzate. \xc3\x8en timpul perioadelor de lini\xc8\x99te \xc8\x99i dup\xc4\x83 stingerea vulcanului, \xc3\xaen co\xc8\x99 r\xc4\x83m\xc3\xa2n lave sau piroclastite consolidate; ele pot fi puse \xc3\xaen eviden\xc8\x9b\xc4\x83 numai prin eroziunea conului. _NEWLINE_Craterul reprezint\xc4\x83 prelungirea extern\xc4\x83 prin care se termin\xc4\x83 co\xc8\x99ul; are de obicei forma de p\xc3\xa2lnie. _NEWLINE_Conul este edificiul propriu-zis, cl\xc4\x83dit din lava rev\xc4\x83rsat\xc4\x83 \xc8\x99i din alte materiale rezultate \xc3\xaen timpul exploziei vulcanice; reprezint\xc4\x83 o form\xc4\x83 de acumulare, a c\xc4\x83rei morfologie depinde de tipul activit\xc4\x83\xc8\x9bii vulcanice \xc8\x99i apoi de evolu\xc8\x9bia subaerian\xc4\x83 a eroziunii.\n_START_SECTION_\nConurile vulcanice\n_START_PARAGRAPH_\nConurile sunt rezultatul erup\xc8\x9biilor de lav\xc4\x83 acid\xc4\x83-v\xc3\xa2scoas\xc4\x83, cu mult\xc4\x83 silice \xc8\x99i cu vitez\xc4\x83 de curgere redus\xc4\x83. Apar izolate sau grupate pe anumite areale \xc8\x99i \xc3\xaembrac\xc4\x83 forme diferite, dup\xc4\x83 tipul de erup\xc8\x9bie \xc8\x99i dup\xc4\x83 natura rocilor constituente.\n_START_SECTION_\nConuri de sf\xc4\x83r\xc3\xa2m\xc4\x83turi\n_START_PARAGRAPH_\nRezultate \xc3\xaen urma exploziilor de tip strombolian \xc8\x99i vulcanian, sunt formate din \xc3\xaengr\xc4\x83m\xc4\x83direa piroclastitelor \xc3\xaen jurul co\xc8\x99ului \xc8\x99i craterului. Ele se dispun \xc3\xaen straturi \xc3\xaenclinate c\xc4\x83tre periferia conului. Conurile formate din piroclastite grosiere (bombe, lapili) au craterul de form\xc4\x83 cilindric\xc4\x83 \xc8\x99i un diametru mic, iar conurile din cenu\xc8\x99\xc4\x83 au craterul ca o p\xc3\xa2lnie larg\xc4\x83.\n_START_SECTION_\nConurile stratovulcanilor\n_START_PARAGRAPH_\nSunt alc\xc4\x83tuite din straturi alternante de lav\xc4\x83 \xc8\x99i piroclastite, rezultate din faze diferite de erup\xc8\x9bii. Un con simplu de stratovulcan are pante concave \xc8\x99i un crater larg, ca o p\xc3\xa2lnie. Dac\xc4\x83 conul cre\xc8\x99te \xc3\xaen \xc3\xaen\xc4\x83l\xc8\x9bime, se deschid cr\xc4\x83p\xc4\x83turi radiare prin care curg erup\xc8\x9bii laterale. Acestea construiesc o serie de conuri adventive (conuri secundare), care pot ajunge la dimensiuni considerabile._NEWLINE_Stratovulcanii mari sunt afecta\xc8\x9bi de falii \xc8\x99i fisuri pe diferite direc\xc8\x9bii. Asemenea conuri posed\xc4\x83 un adev\xc4\x83rat schelet de rezisten\xc8\x9b\xc4\x83, format prin consolidarea lavelor \xc3\xaen lungul fisurilor.kaka\n_START_SECTION_\nCumulo-vulcanii\n_START_PARAGRAPH_\nTip de con creat de vulcanii care elimin\xc4\x83 lave acide, v\xc3\xa2scoase (mult\xc4\x83 silice \xc3\xaen compozi\xc8\x9bie). Ele \xc3\xaenceteaz\xc4\x83 sa curg\xc4\x83 la temperaturi sub 1200\xc2\xb0C, materia se acumuleaz\xc4\x83 \xc8\x99i se solidific\xc4\x83 repede \xc3\xaen jurul co\xc8\x99ului. Conul apare ca o \xc3\xaengr\xc4\x83m\xc4\x83dire haotic\xc4\x83 de blocuri, pe care lava nou\xc4\x83, incandescent\xc4\x83, venit\xc4\x83 sub presiune, le \xc3\xaempinge \xc3\xaen sus. Se formeaz\xc4\x83 un con f\xc4\x83r\xc4\x83 crater, numit cumulodom sau dom endogen, care poate atinge dimensiuni de sute de metri; la intervale mari de timp, presiunea crescut\xc4\x83 \xc3\xaen ad\xc3\xa2nc, poate duce la azv\xc3\xa2rlirea v\xc3\xa2rfului conului, provoc\xc3\xa2nd explozii catastrofale de lav\xc4\x83 \xc8\x99i nori de gaze, din vechiul con r\xc4\x83m\xc3\xa2n\xc3\xa2nd doar o parte (Mont Pel\xc3\xa9e, 1902).\n_START_SECTION_\nPlatourile vulcanice\n_START_PARAGRAPH_\nPlatourile sunt rezultatul r\xc4\x83cirii lavelor bazice \xe2\x80\x93 fluide, cu dominarea elementelor feromagneziene, s\xc4\x83rac\xc4\x83 \xc3\xaen silice \xc8\x99i cu vitez\xc4\x83 mare de curgere._NEWLINE_Lavele ajung la suprafa\xc8\x9b\xc4\x83 cu o temperatur\xc4\x83 mai ridicat\xc4\x83, se revars\xc4\x83 peste pere\xc8\x9bii craterului \xc8\x99i curg pe distan\xc8\x9be foarte mari, acumul\xc3\xa2ndu-se la baza conurilor vulcanice. Platourile se mai numesc \xc8\x99i \xe2\x80\x9evulcani scut\xe2\x80\x9d deoarece sunt tot conuri vulcanice, \xc3\xaens\xc4\x83 cu pante foarte mici._NEWLINE_Forma curgerii depinde \xc8\x99i de relieful preexistent pe care \xc3\xael fosilizeaz\xc4\x83. Pe terenuri relativ netede se formeaz\xc4\x83 suprafe\xc8\x9be structurale bazaltice, aproape tabulare, m\xc4\x83rginite de abrupturi rezultate din solidificarea frun\xc8\x9bii p\xc3\xa2nzei. C\xc3\xa2nd aceste suprafe\xc8\x9be sunt fragmentate de v\xc4\x83i dau na\xc8\x99tere la pante \xc3\xaen trepte, fiecare treapt\xc4\x83 corespunz\xc3\xa2nd unei p\xc3\xa2nze._NEWLINE_Microrelieful c\xc3\xa2mpurilor de lav\xc4\x83 se datoreaz\xc4\x83 modific\xc4\x83rilor suferite de crusta superficial\xc4\x83 solidificat\xc4\x83, sub influen\xc8\x9ba curen\xc8\x9bilor incandescen\xc8\x9bi ce curg pe sub ea. \xc3\x8en acest sens au fost deosebite dou\xc4\x83 tipuri ale suprafe\xc8\x9belor de lav\xc4\x83:_NEWLINE_- dermolitic\xc4\x83, la lavele foarte fluide care elibereaz\xc4\x83 mai pu\xc8\x9bine gaze, a c\xc4\x83ror suprafa\xc8\x9b\xc4\x83 este neted\xc4\x83 _NEWLINE_- clastolitic\xc4\x83, la lavele mai v\xc3\xa2scoase, care se caracterizeaz\xc4\x83 printr-o aglomerare haotic\xc4\x83 de blocuri de lav\xc4\x83._NEWLINE_Suprafe\xc8\x9bele dermolitice (pahoehoe \xc3\xaen Hawaii, hellurhaun \xc3\xaen Islanda) se pot prezenta \xc3\xaen func\xc8\x9bie de relieful preexistent, de viteza \xc8\x99i v\xc3\xa2scozitatea lavei, sub diferite forme: _NEWLINE_- dale de lav\xc4\x83 \xe2\x80\x93 acumul\xc4\x83ri de fragmente, provenite din ruperea crustei superficiale solidificate, la o cre\xc8\x99tere a vitezei de curgere a lavei fluide interioare _NEWLINE_- lave cordate \xe2\x80\x93 \xc3\xaencre\xc8\x9biri superficiale ale crustei v\xc3\xa2scoase _NEWLINE_- creste de presiune \xe2\x80\x93 rezultate prin boltirea crustei superficiale prin presiunea lavei fluide subcrustale _NEWLINE_- hornito \xe2\x80\x93 acumul\xc4\x83ri bulg\xc4\x83roase de lav\xc4\x83 \xc3\xaen jurul unor mici cratere formate de erup\xc8\x9biile violente ale gazelor con\xc8\x9binute de curentul incandescent subcrustal_NEWLINE_- pustule sau blister \xe2\x80\x93 bule rezultate \xc3\xaen urma degaj\xc4\x83rii vaporilor de ap\xc4\x83 \xc3\xaen timpul trecerii lavei incandescente peste o zon\xc4\x83 ml\xc4\x83\xc8\x99tinoas\xc4\x83 sau peste cursurile de ap\xc4\x83_NEWLINE_- tunele bazaltice \xe2\x80\x93 rezultate \xc3\xaen urma evacu\xc4\x83rii lavei fluide de sub crusta superficial\xc4\x83 consolidat\xc4\x83_NEWLINE_Suprafe\xc8\x9bele clastolitice (aa \xc3\xaen Hawaii, apalhraun \xc3\xaen Islanda), sunt acumul\xc4\x83ri haotice de blocuri de lav\xc4\x83, cu \xc3\xaen\xc4\x83l\xc8\x9bimi care rareori ating c\xc3\xa2\xc8\x9biva metri._NEWLINE_De cele mai multe ori se datoreaz\xc4\x83 solidific\xc4\x83rii rapide a suprafe\xc8\x9bei pe o grosime mult mai mare dec\xc3\xa2t la curgerile foarte fluide. La solicit\xc4\x83rile mecanice produse de o cre\xc8\x99tere a vitezei curentului sau de accelerarea curgerii la o ruptur\xc4\x83 de pant\xc4\x83, crusta superficial\xc4\x83 este fragmentat\xc4\x83 \xc3\xaen blocuri ce se \xc3\xaengr\xc4\x83m\xc4\x83desc \xc3\xaen spatele unui obstacol sau pe pantele mai pu\xc8\x9bin \xc3\xaenclinate._NEWLINE_O alt\xc4\x83 particularitate este dat\xc4\x83 de prezen\xc8\x9ba coloanelor bazaltice  (coloanele de bazalt de la Detunata). C\xc3\xa2nd r\xc4\x83cirea lavei este lent\xc4\x83 apar coloane perpendiculare pe suprafa\xc8\x9ba de r\xc4\x83cire. La r\xc4\x83cire rapid\xc4\x83 se formeaz\xc4\x83 o structur\xc4\x83 lamelar\xc4\x83 paralel\xc4\x83 cu suprafa\xc8\x9ba.\n_START_SECTION_\nPlatourile vulcanice de tip hawaiian\n_START_PARAGRAPH_\nSe caracterizeaz\xc4\x83 prin conuri foarte mari, \xc3\xaen parte submarine. Insula Hawaii este constituit\xc4\x83 aproape \xc3\xaen \xc3\xaentregime din curgeri suprapuse de lav\xc4\x83 bazaltic\xc4\x83, emise de cinci centre de erup\xc8\x9bie: (Kohala, Hualalai, Mauna Kea, Mauna Loa \xc8\x99i Kilauea), dintre care ultimele dou\xc4\x83 sunt \xc3\xaen activitate. La Mauna Loa conul principal are o \xc3\xaen\xc4\x83l\xc8\x9bime de 4162 m, iar cu partea submers\xc4\x83 ajunge p\xc3\xa2n\xc4\x83 la 9000 m. Diametrul bazei, la nivelul m\xc4\x83rii este de 400 km. Pe platoul central se afl\xc4\x83 un crater \xc3\xaen forma de pu\xc8\x9b (pit-crater), format prin pr\xc4\x83bu\xc8\x99ire, m\xc4\x83rginit de pere\xc8\x9bi abrup\xc8\x9bi \xc8\x99i umplut de multe ori cu lav\xc4\x83 incandescent\xc4\x83.\n_START_SECTION_\nPlatourile vulcanice de tip islandez\n_START_PARAGRAPH_\nAu dimensiuni mult mai mici, le lipse\xc8\x99te platoul central, iar \xc3\xaenclinarea pantelor este mai mare. \xc3\x8en Islanda se \xc3\xaent\xc3\xa2lnesc platouri vulcanice \xc3\xaentinse, formate prin rev\xc4\x83rs\xc4\x83ri produse \xc3\xaen lungul unor mari cr\xc4\x83p\xc4\x83turi liniare. De fapt Islanda este singurul loc unde se mai \xc3\xaent\xc3\xa2lnesc \xc3\xaen activitate erup\xc8\x9bii liniare. Pe linia Laki, deschis\xc4\x83 \xc3\xaen anul 1783, cu o lungime de peste 24 km s-au format peste 34 de conuri vulcanice cu \xc3\xaen\xc4\x83l\xc8\x9bimi p\xc3\xa2n\xc4\x83 la 150 m \xc8\x99i alte 60 conuri mai mici. Cu timpul activitatea vulcanic\xc4\x83 s-a restr\xc3\xa2ns \xc3\xaen jurul c\xc3\xa2torva centre. Cel mai important vulcan activ de aici este Hekla.\n_START_SECTION_\nRelieful vulcanic de explozie\n_START_PARAGRAPH_\nAceste forme se \xc3\xaent\xc3\xa2lnesc \xc3\xaen special la vulcanii care emit lave v\xc3\xa2scoase \xc8\x99i \xc3\xaen general la erup\xc8\x9biile bogate \xc3\xaen emisii violente de gaze. Exploziile \xc8\x99i pr\xc4\x83bu\xc8\x99irile care \xc3\xaenso\xc8\x9besc erup\xc8\x9biile dau na\xc8\x99tere la c\xc3\xa2teva tipuri de excava\xc8\x9biuni: cratere simple, caldere, maare.\n_START_SECTION_\nCratere simple\n_START_PARAGRAPH_\nAu form\xc4\x83 de p\xc3\xa2lnie \xc8\x99i rezult\xc4\x83 prin explozii puternice. M\xc4\x83rimea lor este direct propor\xc8\x9bional\xc4\x83 cu intensitatea erup\xc8\x9biei. Se \xc3\xaent\xc3\xa2lnesc la vulcanii ce dau conuri de sf\xc4\x83r\xc3\xa2m\xc4\x83turi \xc8\x99i la stratovulcani. Modelarea versan\xc8\x9bilor se face prin alunec\xc4\x83ri, pr\xc4\x83bu\xc8\x99iri, solifluxiune \xc8\x99i \xc8\x99iroire. De multe ori \xc3\xaen interiorul acestor cratere se formeaz\xc4\x83 lacuri. La vulcanii activi, o nou\xc4\x83 explozie reactiveaz\xc4\x83 \xc8\x99i intensific\xc4\x83 modelarea craterului. Un tip aparte rezult\xc4\x83 prin pr\xc4\x83bu\xc8\x99irea lavei bazaltice consolidate de tip hawaiian; este craterul pu\xc8\x9b (pit-crater) \xc3\xaent\xc3\xa2lnit \xc3\xaen interiorul calderelor. Aceste cratere ciuruiesc lava consolidat\xc4\x83, prezint\xc4\x83 pere\xc8\x9bi verticali, iar \xc3\xaen interiorul lor se g\xc4\x83sesc adesea lacuri de lav\xc4\x83 (lacuri de foc); a\xc8\x99a sunt craterele vulcanilor Kilauea \xc8\x99i Mauna Loa.\n_START_SECTION_\nCaldere\n_START_PARAGRAPH_\nCalderele (c\xc4\x83ldare, \xc3\xaen spaniol\xc4\x83) reprezint\xc4\x83 cratere uria\xc8\x99e formate prin explozie \xc8\x99i l\xc4\x83rgite mult prin pr\xc4\x83bu\xc8\x99irile care urmeaz\xc4\x83. La explozii puternice, co\xc8\x99ul \xc8\x99i chiar por\xc8\x9biunile superioare ale cuptorului magmatic sunt golite de lav\xc4\x83, iar partea central\xc4\x83 a vulcanului, pierz\xc3\xa2ndu-\xc8\x99i suportul se pr\xc4\x83bu\xc8\x99e\xc8\x99te. Din vechiul con vulcanic nu mai r\xc4\x83m\xc3\xa2ne dec\xc3\xa2t por\xc8\x9biunea de la poalele acestuia sub forma unui perete circular, \xc3\xaen interiorul c\xc4\x83ruia se pot forma ulterior, conuri vulcanice mai mici. Dup\xc4\x83 form\xc4\x83 \xc8\x99i genez\xc4\x83 se pot deosebi mai multe tipuri:_NEWLINE_Caldera monogen\xc4\x83 se formeaz\xc4\x83 printr-o pr\xc4\x83bu\xc8\x99ire rezultat\xc4\x83 \xc3\xaen urma unei singure erup\xc8\x9bii. Este un crater uria\xc8\x99, situat \xc3\xaen partea central\xc4\x83 a conului. _NEWLINE_Caldera poligen\xc4\x83 mult mai mare, implic\xc4\x83 distrugerea aproape complet\xc4\x83 a conului vulcanic. Se formeaz\xc4\x83 \xc3\xaen urma mai multor erup\xc8\x9bii, care creeaz\xc4\x83 \xc8\x99i mici caldeire periferice, ce festoneaz\xc4\x83 caldera principal\xc4\x83._NEWLINE_Caldera inelar\xc4\x83 presupune \xc3\xaen plus o nou\xc4\x83 faz\xc4\x83 de erup\xc8\x9bii, ce d\xc4\x83 na\xc8\x99tere la unul sau mai multe conuri \xc3\xaen interiorul calderei. Apare o depresiune inelar\xc4\x83, ce la Vezuviu poart\xc4\x83 numele de Atrio del Cavallo, de unde s-a generalizat denumirea de atrio, iar creasta ce o \xc3\xaenchide se nume\xc8\x99te somma (Somma Vezuviului). Cand caldera cantoneaz\xc4\x83 un lac, conul apare ca o insul\xc4\x83 (Crater-Lake din Oregon-SUA, Lago de Vico cu Monte Venere- Italia)._NEWLINE_Caldera \xc3\xaen trepte ia na\xc8\x99tere \xc3\xaen urma scufund\xc4\x83rii inegale pe falii sau fisuri circulare, a unei mari p\xc4\x83r\xc8\x9bi din con. Treptele dau calderei aspectul unor circuri \xc3\xaembucate, cum sunt cele din vulcanul Camerun.\n_START_SECTION_\nMaare\n_START_PARAGRAPH_\nMaarele sunt depresiuni rotunde, de forma unui pu\xc8\x9b, cu un diametru de sute de metri p\xc3\xa2n\xc4\x83 la 2-3 km, rezultate \xc3\xaen urma exploziilor vulcanice. Sunt umplute cu sf\xc4\x83r\xc3\xa2m\xc4\x83turi provenite din explozie sau din pr\xc4\x83bu\xc8\x99irea pere\xc8\x9bilor. Ele nu expulzeaz\xc4\x83 lav\xc4\x83 \xc8\x99i de aceea nu formeaz\xc4\x83 un con. Aparatul se compune din: canalul de str\xc4\x83pungere (diatrem\xc4\x83) \xc8\x99i craterul de explozie, ce nu se ridic\xc4\x83 deasupra reliefului. Foarte rar craterul este \xc3\xaenconjurat de un val \xc3\xaenalt de c\xc3\xa2\xc8\x9biva zeci de metri, format din sf\xc4\x83r\xc3\xa2m\xc4\x83turi de roci. Pentru aceste cratere ocupate \xc3\xaen general de lacuri, s-a generalizat denumirea de maar, folosit\xc4\x83 \xc3\xaen regiunea Eifel din Germania. \xc3\x8en aceea\xc8\x99i categorie intr\xc4\x83 \xc8\x99i conurile f\xc4\x83r\xc4\x83 r\xc4\x83d\xc4\x83cin\xc4\x83, formate \xc3\xaen urma exploziilor freatice rezultate \xc3\xaen timpul trecerii unei curgeri de lav\xc4\x83 peste lacuri sau zone ml\xc4\x83\xc8\x99tinoase, descrise \xc3\xaen Islanda.\n_START_SECTION_\nRelieful \xc3\xaen structur\xc4\x83 vulcanic\xc4\x83 (de eroziune)\n_START_PARAGRAPH_\nO dat\xc4\x83 cu stingerea vulcanului procesele de eroziune devin predominante, ele fiind dirijate de sistemul pantelor caracteristice vulcanilor (convergente \xc8\x99i divergente) \xc8\x99i de structura lor. Structura, reprezentat\xc4\x83 \xc3\xaen general prin strate monoclinale, dirijate \xc3\xaen sensul curgerii lavei, poate fi complicat\xc4\x83 de dizlocatiile tectonice sau de intruziunile magmatice sub forma de filoane.\n_START_SECTION_\nModelarea conurilor\n_START_PARAGRAPH_\nRe\xc8\x9beaua hidrografic\xc4\x83 este radiar\xc4\x83 divergent\xc4\x83 pe con \xc8\x99i radiar\xc4\x83 convergent\xc4\x83 pe crater. La baza conului, r\xc3\xa2urile sunt colectate de o re\xc8\x9bea inelar\xc4\x83, iar \xc3\xaen crater se formeaz\xc4\x83 lacul de crater. V\xc4\x83ile ad\xc3\xa2nci care fragmenteaz\xc4\x83 conul se numesc barrancos (\xc3\xaen insulele Azore). Interfluviile de form\xc4\x83 triunghiular\xc4\x83 care urc\xc4\x83 \xc3\xaen pant\xc4\x83 cresc\xc3\xa2nd\xc4\x83 spre v\xc3\xa2rful conului sunt numite planeze. \xc3\x8en partea superioar\xc4\x83, dup\xc4\x83 o evolu\xc8\x9bie \xc3\xaendelungat\xc4\x83 ele se transform\xc4\x83 \xc3\xaen creste. Prin eroziune regresiv\xc4\x83 barrancosurile p\xc4\x83trund \xc3\xaen interiorul craterului \xc8\x99i dreneaz\xc4\x83 lacul. Dirijarea re\xc8\x9belei convergente din interiorul craterului, c\xc4\x83tre un nivel de baz\xc4\x83 exterior, cobor\xc3\xa2t, intensific\xc4\x83 eroziunea, fapt ce duce la l\xc4\x83rgirea craterului \xc8\x99i la transformarea lui \xc3\xaentr-o caldeira de eroziune. Accentuarea general\xc4\x83 a eroziunii duce la \xc3\xaendep\xc4\x83rtarea rapid\xc4\x83 a rocilor moi. Rezist\xc4\x83 numai co\xc8\x99urile \xc8\x99i filoanele vulcanice, formate din lav\xc4\x83 dur\xc4\x83, care sunt puse \xc3\xaen eviden\xc8\x9ba prin eroziunea diferen\xc8\x9bial\xc4\x83. _NEWLINE_Astfel, vechile forme negative (co\xc8\x99uri, cr\xc4\x83p\xc4\x83turi) se transform\xc4\x83 \xc3\xaen forme pozitive: se produc inversiuni de relief reprezentate prin neck-uri, dyke-uri \xc8\x99i sill-uri._NEWLINE_Neck-ul este un st\xc3\xa2lp de roc\xc4\x83 dur\xc4\x83 (lav\xc4\x83 sau piroclastite cimentate), ce s-a format prin consolidarea magmei \xc3\xaen drumul ei c\xc4\x83tre suprafa\xc8\x9b\xc4\x83, pe fisurile rocilor; poate reprezenta co\xc8\x99ul vulcanic. _NEWLINE_Dike-ul este un perete sau un zid impun\xc4\x83tor ce provine din injectarea lavelor pe o sp\xc4\x83rtur\xc4\x83 longitudinal\xc4\x83 a conului. _NEWLINE_Sill-ul provine din dezvelirea lavelor injectate pe planurile de stratifica\xc8\x9bie ale conului; apare sub forma unor pere\xc8\x9bi circulari, care \xc3\xaenchid o depresiune inelar\xc4\x83, un crater fals rezultat \xc3\xaen urma dezagreg\xc4\x83rii rocilor mai pu\xc8\x9bin rezistente.\n_START_SECTION_\nModelarea platourilor\n_START_PARAGRAPH_\nPlatourile de lav\xc4\x83 bazic\xc4\x83 au o mare rezisten\xc8\x9b\xc4\x83 la eroziune. Aceasta este \xc3\xaencetinit\xc4\x83 de prezen\xc8\x9ba diaclazelor \xc8\x99i fisurilor, care le face foarte permeabile._NEWLINE_Dezagregarea este \xc3\xaens\xc4\x83 foarte activ\xc4\x83 \xc3\xaen regiunile de\xc8\x99ertice sau periglaciare. Dac\xc4\x83 relieful \xc8\x99i climatul permit umplerea fisurilor cu ap\xc4\x83, eroziunea fluviatil\xc4\x83 taie v\xc4\x83i ad\xc3\xa2nci, asem\xc4\x83n\xc4\x83toare canioanelor, cu numeroase rupturi de pant\xc4\x83 \xc3\xaenso\xc8\x9bite de cascade. \xc3\x8entre ele r\xc4\x83m\xc3\xa2n interfluvii largi, adev\xc4\x83rate platouri alungite (platourile de lav\xc4\x83 din Idaho \xc8\x99i Oregon, t\xc4\x83iate de r\xc3\xa2urile Snake \xc8\x99i Columbia). De multe ori v\xc4\x83ile se ad\xc3\xa2ncesc pe vechile interfluvii fosilizate, unde grosimea lavei este redus\xc4\x83; apar \xc8\x99i aici inversiuni de relief. C\xc3\xa2nd v\xc4\x83ile ajung la rocile friabile ale subasmentului, versan\xc8\x9bii se retrag repede, v\xc4\x83ile se l\xc4\x83rgesc, apar v\xc4\x83i secundare, iar platourile sunt fragmentate \xc3\xaen buc\xc4\x83\xc8\x9bi tot mai mici. Aceste mici platouri de lav\xc4\x83 izolate se numesc mesas (\xc3\xaen Mexic). Sunt asem\xc4\x83n\xc4\x83toare martorilor de eroziune din structurile tabulare. Cu timpul sunt distruse complet. Un caracter important al re\xc8\x9belei hidrografice \xc3\xael reprezint\xc4\x83 frecven\xc8\x9ba de v\xc4\x83i supraimpuse.'